贈別曲江貢士李安之五羊相訪
作者：曾丰
朝代：宋

paragraphs: 南中今士風，似不如古厚。
我來長杜門，無日無人扣。
蠅頭利相關，繭足爭屑就。
夫君何爲哉，所見乃獨否。
曳裾投長箋，過眼驚大手。
晴窗一鑪薰，細與勘關鈕。
鋒芒已經磨，筋骨猶欠揉。
舜峰久裒精，韶石俄茁秀。
蔚爲曲江公，未有繼其後。
君姑事文章，亦可傳不朽。
小徒爲秦張，大止到韓柳。
緬焉洙泗間，道統相授受。
點破舌頭機，塞斷天下口。
三傳至孟軻，軻死寂寥久。
我少有志焉，老未脫芻狗。
回頭萬物初，著脚諸子右。
乾坤化氣形，火者水之婦。
語孟發乾坤，鑰者關之牡。
鑰通關自開，火徹水自透。
要令方寸間，可與太虛偶。
事業出箇中，始得免于陋。
聖門二三子，十僅能八九。
儻更出一塵，是爲吾儒首。
古人責善心，敢以謝吾友。
歸求有餘師，莫擁掃門帚。